એક દાદાને એની પૌત્રીએ એક વખત પૂછ્યું. દાદા, દાદીની કઈ વાત તમને સૌથી વધુ યાદ આવે છે. દાદી તમને ક્યારે યાદ આવે છે? દાદા હસવા લાગ્યા. તેમણે કહ્યું, રોજ સવારે અરીસામાં જોઈને માથું ઓળાવું છું ત્યારે તારી દાદી સૌથી વધુ યાદ આવે છે. તેને સંબોધીને કહું છું, જો હવે બધા જ વાળ ધોળા થઈ ગયા! અમારાં લગ્ન થયાં પછી મારા માથામાં પહેલો ધોળો વાળ આવ્યોને ત્યારે એ પોતાના હાથે ખેંચીને વાળ તોડી નાખતી. ધોળા વાળ વધવા લાગ્યા તો પણ ખેંચતી. પછી મારી પાસે વાળને કાળો કલર કરાવતી. એક વખત મૂછમાં ધોળો વાળ આવ્યો તો એ પણ ખેંચીને કાઢી નાખ્યો. મોટા થયા પછી નેણમાં સફેદ વાળ આવ્યો. એ પણ ખેંચીને કાઢી નાખ્યો. સફેદ વાળ વધતા ગયા. એક દિવસ એણે કહ્યું, આપણે બહુ મોટાં થઈ ગયાં નહીં? પછી એ વાળ ન ખેંચતી પણ સફેદ વાળ ઉપર હાથ ફેરવીને હસતી! એક સમયે એવું થયું કે, માથામાં બધા વાળ ધોળા થઈ ગયા. એક જ વાળ કાળો હતો. એણે હળવેથી એ કાળો વાળ પકડ્યો અને ખેંચી લીધો. હસીને બોલી, હવે બધા સરખા થઈ ગયા. સાચું કહું, વાળ ધોળા થતા હતા, પણ દિલ એવું ને એવું રંગીન હતું અને સાથ એવો ને એવો સંગીન હતો.